
Tilsynsrapport over anmeldte og uanmeldte undervisningstilsyn på Fortuna Østerbro i skoleåret 2025-26



Tilsynets formål
Tilsynet skal sikre, at den interne skole giver et undervisningstilbud, der følger folkeskoleloven og tilhørende bekendtgørelser, samt lever op til den indgåede kvalitetsaftale med Københavns Kommune.

Oplysning om institutionen:
	A. Navn, skolekode og overenskomstpart på Dagbehandlingstilbud 


	Skolekode: 280 703
Fortuna har siden d. 1.7.2024 haft en kvalitetsaftale med Københavns Kommune 


	B. Pædagogisk-psykologisk rådgivning og den tværfaglige support:
	C. Samarbejdsrelationer med lokale skoler 

	
Københavnske elever betjenes af den sagsansvarlige psykolog fra elevens bopælsområde. Udenbys elever af PPR og Sundhedsplejen i det geografiske område hvor tilbuddet er beliggende



	
Kommunalbestyrelsen i beliggenhedskommunen skal sørge for, at elever, der er henvist til specialundervisning i anbringelsessteder og dagbehandlingstilbud, kan aflægge folkeskolens 9.- og 10.-klassesprøver på en folkeskole, hvor skolens leder har prøveret. Kommunalbestyrelsen kan beslutte at tilrettelægge og afholde folkeskolens 9.- og 10.-klasseprøver i anbringelsesstedet eller dagbehandlingstilbuddet. Dette medfører dog ikke, at prøveretten uddelegeres til den interne skole. Derfor skal den interne skole samarbejde med den lokale folkeskole om 9.-klasseprøven. Det betyder, at alle formalia omkring prøven skal ske i samarbejde med skolelederen på prøveafholdende folkeskole, da det er denne, der har ansvaret for 9.-klasseprøven. Fortuna benytter sig af prøveretten på Katrinedal skole, og der er et godt samarbejde om afholdelsen af folkeskolens prøver.

	D. Institutionsbeskrivelse 

	
Dagbehandlingsskolen Fortuna har på tilsynsdagen for det anmeldte tilsyn indskrevet 38 elever.

På matriklen er der fine fysiske forhold for eleverne.

Behandlingsskolerne tilbyder både støttende indsatser i form af pædagogisk støtte og behandling efter barnets lov (§ 32, stk. 1, nr. 5 eller 8) og specialundervisning og anden specialpædagogisk bistand efter folkeskoleloven (§ 3, stk. 2), til børn og unge, der har behov for begge indsatser, hvilket også tilbydes under sygdom jf. § 6, stk. 1, i lov om behandlings- og specialundervisningstilbud til børn og unge. 
Specialundervisning varetages af kvalificerede faglærere og understøttes af det pædagogiske personale, hvilket kvalificeres af ledelsen og et tværgående vejlederkorps. Behandlingen udføres af psykologer herunder psykologer med specialistuddannelse og specialpsykologer og understøttes af det pædagogiske personale og lærerne. Miljøterapeutiske aktiviteter, undervisning og behandling er integreret i et samlet tilbud. 

Fritidsaktiviteter 
Fritidsaktiviteterne tilrettelægges af det pædagogiske personale, og er strukturerede men mere lystbetonet for eleverne, end de mere bundne rammer i undervisningen. Aktiviteterne kan være praktiske, terapeutiske og individualiserede aktiviteter. Aktiviteterne foregår i mindre grupper og med høj grad af voksenstøtte. 

Fritidsaktiviteterne kan være på matriklen og involvere bevægelse eller kreative aktiviteter, det kan være ture ud af huset sammen med andre elever, så eleverne trænes i socialt samspil og sociale færdigheder, der forbereder dem på at indgå i aktiviteter eksternt skolens regi og i højere grad på ordinære vilkår. 

Det gælder grundlæggende for eleverne på Fortuna, at de modtager massiv voksenstøtte gennem skoledagen, og de indgår i et lille klassefællesskab med andre elever. Det er herudover indtænkt, at psykologerne har regelmæssige terapeutiske samtaler med elever, forældre og ekstern nøgleperson. Der vil derudover blive afholdt årlige gruppeforløb for elever og forældre. 

 

	E. Målgruppebeskrivelse:

	
Fortunas målgruppe er elever med særdeles komplekse diagnostiske vanskeligheder, hvilket ses ved flere samtidigt forekommende diagnoser og problematikker. Eleverne kan have en række forskellige psykiatriske diagnoser, fx vanskeligheder inden for autismespektret, ADHD, belastningsreaktioner, depression og tilknytningsforstyrrelser. Elevernes kognitive funktionsniveau kan variere meget, fra elever der er normaltbegavede til elever med lettere til middelsvær retardering.

Eleverne kan have kravafvisende og udadreagerende adfærd. 

Eleverne har typisk være indskrevet i flere specialtilbud, hvor det ikke er lykkes at få dem i trivsel. I tillæg hertil kan de have været dag- eller døgnindlagt i psykiatrien, før eleverne kom til os. Flere elever har fortsat et åbent forløb i psykiatrien, hvor de er i gang med (gen)udredning eller medicinsk behandling. Der er også elever, som ikke har kunnet udredes i psykiatrien. Derfor forespørges et samarbejde vedr. delundersøgelser med henblik på at færdiggøre en evt. udredning, samt tæt støtte og observationer af symptombilledet, og den eventuelle medicinske behandling. 

Eleverne har igennem deres skoledag behov for en meget struktureret og forudsigelig skoledag, hvor der er mulighed for massiv og individuel støtte af få, kendte voksne, som kan være 1:1 i enkelte situationer i løbet af dagen. Eleverne har behov for at indgå i et lille klassefællesskab periodevist også med mulighed for at trække sig fra gruppen til et andet lokale indrettet til denne mulighed.

Læringsmæssigt har eleverne behov for, at undervisningen tilrettelægges fleksibelt i forhold til den enkelte elevs diagnostiske udfordringer. Undervisning, pædagogisk støtte og behandling skal gå hånd-i-hånd og være individuelt tilpasset den enkelte elev. Eleverne profiterer af en eklektisk tilgang til de specialdidaktiske metoder, så de imødeser elevernes specifikke udfordringer i undervisningen. 

Derudover er eleverne kendetegnet ved, at de i undervisningssituationer har behov for massiv og fortløbende støtte til at fastholde koncentrationen, forstå og afkode beskeder samt behov for kontinuerlig og individuel tilpasset hjælp til deres opgaveløsning. 

Eleverne har brug for massiv støtte til indlæring, udvikling og øvelse af deres mentaliseringsevne, ADL- og sociale færdigheder, og de profiterer af individuel og fortløbende guidning. 

Herudover har eleverne behov for at behandlingsindsatserne foregår situationsbestemt i miljøet. 

Vores elever har også brug for indsatser tilpasset den enkelte, der fokuserer på at give dem strategier og værktøjer til at håndtere deres vanskeligheder. Indsatserne kan både være individuelt tilrettelagt behandling, hvor der afholdes faste samtaleforløb med en psykolog, samt indsatser hvor der arbejdes i grupper. 

Elevernes familier har behov for massiv og vedvarende rådgivning og støtte qua. elevens vanskeligheder. Familierne har brug for rådgivning og støtte i forhold til at få opstillet den rette struktur, tilgang og samspilsmønstre omkring eleven i hjemmet. 

En del af eleverne er kendetegnet ved bekymrende skolefravær på grund af svigtende skoletilpasning og langvarig skolevægring. Elever med bekymrende skolefravær har typisk diagnoser indenfor autismespektret, depression, angstlidelser og fobier, belastningsreaktion og ADHD/ADD. 

Elevernes funktionsniveau og kravs kapacitet er ofte lavt. Denne gruppe af elever kan have behov for, at behandlingsindsatserne og undervisningen starter i hjemmet og gradvist blive eksponeret for krav i forhold til fremmøde og deltagelse.



Personale og undervisning: 
	A. Beskrivelse af lærere og ledelse

	
Der er på undervisningstilbuddet Fortuna Østerbro, foruden ledelse og praktisk understøttende personale, ansat 12 folkeskolelærere, 13 pædagoger, 5 miljøterapeuter og 5 psykologer. Det ses af oversigten over personalets kompetencer, at det undervisende personales undervisningskompetencer dækker alle folkeskolens fag jf. folkeskolelovens § 5. 



	Lederens navn og funktion samt primære uddannelse:

Skoleleder på Fortuna Ø er uddannet pædagog og har en diplomuddannelse i ledelse
 

	B. Beskrivelse af undervisningen generelt

	Forefindes undervisningsplaner indeholdende undervisningstid og -forløb:               
 Ja: X        Nej:

	Undervises der i fuld fagrække og fuldt timetal:
Ja.

	Fritagelser for fag, prøver samt lægeerklæringer ved nedsat undervisningstid:

Skolens ledelse er informeret om reglerne forbundet hermed. Undervisningstiden kan for den enkelte specialundervisningselev kun nedsættes, hvis elevens helbred ifølge lægeerklæring ikke tillader gennemførelse af fuld undervisning, jf. bekendtgørelsens § 12, stk. 3.

Udgiften til disse lægeerklæringer afholdes af skolen, og skal til en hver tid være tilgængelige for tilsynet.

Lægeerklæringer for alle elever i reduceret skema er sendt til tilsynet. Dette drejer sig om fire elever i dette skoleår.

Fritagelse for fag 
Fritagelse for et eller flere af folkeskolens fag kan ikke træde i stedet for at give en elev relevant støtte, herunder specialundervisning. 
Efter bekendtgørelse om folkeskolens specialundervisning og anden specialpædagogisk bistand kan en elev fritages for undervisning i et fag, hvis en elev har usædvanligt store vanskeligheder i et fag, så det ikke skønnes hensigtsmæssigt at give eleven specialundervisning i faget. Reglerne om fritagelse for et eller flere af folkeskolens fag - dog ikke dansk og matematik - tager sigte på de situationer, hvor funktionsvanskeligheder på afgørende måde hindrer eleven i at få udbytte af undervisningen i faget. Eleven skal have anden relevant undervisning i de frigjorte timer. 
Inden der træffes beslutning om helt at fritage en elev for et fag, bør indholdet i og målet for elevens læring i faget forsøges tilpasset elevens forudsætninger. 
Følgende tre betingelser skal være opfyldt: 
 forældrene skal samtykke til fritagelsen, 
 afgørelsen skal træffes på baggrund af en aktuel pædagogisk-psykologisk vurdering, 
 eleven skal have anden undervisning i stedet for det fag, eleven fritages for. 
 Fritagelser for fag og prøve skal godkendes af skoleleder på Katrinedal skole.
Alle elever, der undervises i hjemmet, skal have en lægeerklæring, og registreres som syge. 

Alle fritagelser for fag og prøve godkendes af prøveretsskolens leder


	National trivselsmåling:
Fortuna gennemfører den nationale trivselsmåling.


	Nationale test:
Fortuna overholder rammerne for gennemførelse af folkeskolens nationale overgangstest. 


	Folkeskolens 9.-klasseprøver:

Ved folkeskolens prøver maj/juni 2025 havde Fortuna i alt 6 elever tilmeldt folkeskolens afgangseksamen FP9. 29 % af eleverne bestod dansk og matematik med karakteren mindst 2 og aflagde alle de 6 bundne prøver.
Alle Fortunas elever er tilmeldt prøverne i maj/juni 2026. 


	Beskrivelse af undervisningsmidler og materialer, herunder it-udstyr:
Fortuna integrerer IT i undervisningen, og ved skolestart får hver elev sin egen arbejdsplads med computer. Klasserne har også IPads til brug i undervisningen. Fortuna har adgang til en lang række digitale læremidler som fx Gyldendal.dk, Clio-online samt historiefaget, religionsfaget, fysikkemifaget osv.


	C. Indhentet materiale før tilsynsbesøg:

	
Der er indhentet følgende dokumenter:
· Oversigt over undervisningspersonalet, herunder lærernes linjefagskompetencer
· Oversigt over elever med angivelse af klasse samt skolealder
· Skemaer for klasser/ enkelte elever, der evt. undervises i hjemmet
· Beskrivelse af samarbejde med prøveretsskole
· Eksempler på faglige elevrapporter
· 3 eksempler på meddelelsesbog
· Beskrivelser af valgfag
· Elevskemaer for alle elever
· Timefordelingsplan for skoleåret 2025/26
· Standpunktskarakterer for 8-9 klasses elever
· Lægeerklæringer for elever der ikke følger fuldt skema.
· Fritagelser for evt.  fag og prøve
· Statistik over magtanvendelser i skoleåret 25-26










Beskrivelse af forhold for det enkelte barn:
	A. Undervisningsstedets notater vedrørende den enkelte

	Meddelelsesbog:

	
Meddelelsesbogen skal have ét fokuseret formål, nemlig at understøtte og kvalificere dialogen mellem elev, forældre og skole om den enkelte elevs faglige og alsidige udvikling, så der er et fælles sigte for elevens læring og trivsel. De fremsendte eksempler vurderes at leve op til dette formål og indeholder eksempler fra både indskoling, mellemtrin og udskoling,




	B. Magtanvendelse i forbindelse med undervisningen

	
Hvordan arbejdes der med området:
Fortuna Ø følger Københavns Kommunes vejledning for brugen af magtanvendelser i folkeskolen. Alle indberetninger om magt godkendes af tilsynet. Det vurderes, at Fortuna arbejder kvalificeret med området, og skolen udarbejder afværgestrategier for alle indskrevne elever. Der arbejdes ligeledes med en low arousal-tilgang. Personalet har supervision af tilbuddets psykologer hver uge, hvor der bl.a. gennemgås afværgestrategier. Sagerne bliver arkiveret elektronisk, så det sikres at alle sager behandles jævnligt.

Qua målgruppen udadreagerende







Beskrivelse af tilsynsbesøg:
	A. Observationer af undervisningen

	
Anmeldt tilsyn d. 11. september 2025

Kl. 08.30-09.15
Der afholdes temauge i erhvervsfag med team 1, som er en af skolens udskolingsklasser. 
Læreren indleder med at gennemgå dagens indhold og præsenterer herefter læringsmålene for lektionen, som også er skrevet op på klassens tavle. Klassen ser en kort film om personlige styrker og udfylder efterfølgende et arbejdsark, hvor de skal indtegne deres egne kompetencer. Hver elev skal vælge mindst to styrker. Efter en individuel gennemgang af elevernes valg udleveres endnu et lignende ark, og der føres løbende dialog med eleverne om opgaveløsningen. Resultaterne deles med hinanden, og lektionen afsluttes med en evaluering. På dette tidspunkt magter to elever at deltage i klassen.
Undervisningen varer tiden ud og fremstår veltilrettelagt for eleverne.
På dagen er tre ud af fem elever i klassen fremmødt, og de undervises af en lærer, understøttet af en pædagog.
Der er stor sårbarhed i gruppen; eleverne befinder sig flere gange på kanten af at kunne deltage i det faglige, men stemningen er rolig og tryg. Personalet er høfligt insisterende og ignorerer ukvemsord. Nogle elever afviser personalet, men forholder sig rolige. Én elev sidder med telefonen i en periode, hvilket accepteres, og eleven kommer derefter i gang.

Kl. 09.15-10.00
Der afholdes temauge om job og uddannelse med team 2, som også er en udskolingsklasse. 
To elever er til stede og undervises af en lærer. Struktur og indhold for undervisningen er skrevet op på tavlen, og læringsmålene gennemgås. Eleverne ser korte film på YouTube om “Hvad kan du blive” og vælger hver især forskellige film. De fortæller efterfølgende om deres valg i en opsamling.
Undervisningen i team 2 fremstår ligeledes velstruktureret og velforberedt.

Kl. 10.15-11.00
Temauge med team 8, en indskolingsklasse. 
Fem elever undervises af en lærer, understøttet af en pædagogisk assistent. Læreren gennemgår lektionens program, som også visualiseres på tavlen, og læringsmålene præsenteres. Herefter laves en 7 minutters brainstorm om alle de jobs, eleverne kender. Eleverne er godt inkluderet og bidrager aktivt, og synes det er sjovt.
Derefter ser eleverne et afsnit af “Motor Mille”, som handler om at være soldat. Eleverne får stillet spørgsmål til afsnittet og svarer på disse. Lektionen afsluttes med en leg, hvor eleverne skal mime et job, som de andre skal gætte – det opleves som sjovt for eleverne. Undervisningen og opfyldelsen af læringsmålene evalueres afslutningsvis.

Kl.11.00-11.45
Engelsk med team 7, en mellemtrinsklasse. 
Fire elever undervises af to pædagoger og en pædagogisk assistent. Klassens to faste lærere er syge, hvorfor pædagogerne varetager undervisningen. En pædagog introducerer lektionens aktiviteter og læringsmål, hvorefter der spilles “Fisk” med engelske ord og begreber. Eleverne deltager aktivt i spillet, som varer cirka 15 minutter. Herefter skifter de til skriftligt arbejde i forskellige materialer. Arbejdet foregår roligt, men eleverne fremstår udtrættede omkring kl. 11.30, hvor de sidder med pc, telefon eller slapper af. Kort efter samles de ved fællesbordet til evaluering af lektionens læringsmål, hvilket foregår overfladisk, og de gives derefter fri til frokostpause.


Kl. 11.45-12.15
Frokost med skolens ledelse

Kl. 12.30-13.15
Temauge med team 6 (mellemtrin). 
Tre elever undervises af en lærer, understøttet af to pædagoger. Læreren gennemgår rammerne for undervisningen – aktiviteter og læringsmål, som også er skrevet på tavlen. Det ses, at eleverne tidligere har talt om forskellige job. I dag vises et filmklip om et job, og eleverne gennemfører en tilhørende quiz. De er optagede af både filmen og quizzen. Eleverne løser også en hyggelig opgave, hvor de tegner deres drømmejob og undersøger løn mv.
Undervisningen vurderes at være veltilpasset elevernes behov og forudsætninger.

Kl. 13.15-15.00
Tilsynsmøde med Østerbroafdelingens lokale ledelse samt Fortunas chef. Her gennemgås dagens pædagogiske observationer på Fortuna, afdeling Østerbro. Der tales om de nye regler for fritagelser, politikker for forebyggelse af faglig forråelse, elevgruppen fremadrettet, meddelelsesbogen og andre faglige emner.
Der diskuteres forråelse og mentaliseringsvigt, kommende oplæg ved ekstern oplægsholder, skolens etiske kompas, pædagogiske værdier og børnesyn. Der tales om tegn på udfordringer, kollegial support og intervention. Magtanvendelse og tilbud om psykologsamtaler drøftes, samt ugentlig supervision af alle teams.


Uanmeldt tilsyn d. 9. juni 2026

Kl. 08.30-09.00
Dansk med team 1 (udskolingsklassen). 
Fire elever undervises af en lærer, understøttet af to pædagoger. Der er læsebånd, hvor eleverne læser i egne materialer på egne pladser. Samtidig er der eksamen, og én elev forlader undervisningen for at deltage i denne. På dagen er team 1’s faste dansklærer eksaminator og derfor ikke til stede.
På tavlen fremgår det, at undervisningen er struktureret omkring “Den gode time”-konceptet, og at der er opsat mål for, hvad eleverne skal lære.
Kl. 08.47 ringer TimeTimeren, og eleverne samles rundt om fællesbordet, hvor dagens program gennemgås. Der tales om at tage hensyn til elever, der er til eksamen, og programmet krydses af frem til det aktuelle punkt. Klassen ser Ultranyt, og eleverne skal efterfølgende gengive elementer fra udsendelsen, hvilket de gør. De sidste minutter af lektionen bruges på at repetere ordklasser og bøjningsformer. Undervisningen er velstruktureret, og eleverne fremstår trygge.

Kl. 09.15-10.00
Dansk med team 6 (mellemtrin). Tilsynet introduceres for fem elever, som undervises af en lærer og to pædagoger. Tavlen gennemgås, hvor lektionens program er visualiseret – grundigt og detaljeret. Eleverne læser de første fire sider af novellen “Sporløs” på egne pladser i fuldstændig stilhed (ca. 15 minutter). Læreren laver herefter en brainbreak for at øge fysisk arousal.
Afslutningsvis stilles der spørgsmål til teksten, og alle elever får mulighed for at svare.
Undervisningen følger “Den gode time”-konceptet.
Undervisningslokalet er enkelt indrettet med et fællesbord og arbejdsstationer; halvdelen af eleverne har arbejdsstationer i et birum.
Pædagogerne ses aktive i undervisningen.

Kl. 10.00-10.15
Læsning med to solistelever, som besøger hinanden i elevens undervisningsrum. Der læses højt fra “Rumleskaft”, og pædagogen sørger for, at det bliver en hyggelig stund. Den ene elev læser også lidt højt fra bogen.

Kl. 10.15-11.00
Matematik med team 7. Fem elever undervises af en lærer med undervisningskompetence, assisteret af endnu en lærer og en pædagog. Eleverne er samlet om klassens fællesbord, hvor der gennemgås matematikopgaver i de fire regnearter på tavlen. Dette sker på skift, og “Den gode time”-konceptet følges. Aktiviteten varer ca. 16 minutter. Herefter repeteres et par tabeller, inden eleverne arbejder selvstændigt i egne materialer. Opgaveløsningen foregår i klassens to rum, hvor eleverne arbejder aktivt. Omgangstonen opleves til tider lidt uformel, hvilket det anbefales ledelsen at have en fokuseret indsats omkring.

Kl. 11.00-11.45
Matematik med team 8 (indskoling). Tre elever undervises af en lærer, understøttet af en pædagog. Der tales om, hvad eleverne lavede i sidste lektion, og kort om dagens faglige indhold. To elever går med læreren i kantinen, hvor der laves matematikopgaver, som er skrevet på Postits og hængt op forskellige steder i lokalet.
Eleverne deltager uden protester og går bagefter tilbage til grupperummet, hvor de arbejder i materialer fra Skole-tip.dk. Kl. 11.30 samles eleverne i fælleslokalet til en Jeopardy-matematikquiz, som de synes er sjov. Undervisningen varer tiden ud. Inden frokost fortæller læreren om næste dags program.








Tilsynet:
	A. Hvem har foretaget tilsynet

	
Navn: Søren Berg

	
Stilling:  Chefkonsulent, tilsynsførende

	
Kontaktoplysninger: 
soeber@kk.dk

	
Dato for tilsyn: 11. september 2025 og d. 9.juni 2026


	B. Helhedsindtryk

	
Vurderinger:

Jeg finder, at dagbehandlingstilbuddet Fortuna giver et undervisningstilbud, der følger folkeskoleloven og tilhørende bekendtgørelser samt tilbuddet kvalitetsaftale.

Jeg finder, at Fortuna Østerbro leverer en specialundervisning af en høj kvalitet. De observerede faglærere har fremstået særdeles kompetente, og den observerede undervisning har været oplevet veltilrettelagt for eleverne.

Jeg finder, at de pædagogiske observationer fra begge tilsyn ligner hinanden, hvilket indikerer, at tilsynets observationer fremstår troværdige.

Jeg finder, at undervisningen i alle tilfælde følger konceptet for Behandlingsskolernes ”Den gode time”, hvorved strukturen for undervisningen ses at bære en god del af behandlingsdelen også. På trods af et fragilt undervisningsmiljø, hvor eleverne kan have en del verbale udbrud, have brug for at forlade klassen i kortere eller længere perioder eller andre ting, følges skolens stærke didaktiske koncept for undervisning i alle klasser, hvilket giver en god rød tråd gennem skolen. Skolens pædagoger fastholder en god low arousal tilgang til elevernes uro, og er dygtige til at arbejde med de elever, der forlader undervisningen præmaturt.

Jeg finder afslutningsvist, at Fortunas faglige indsatser med at få eleverne til folkeskolens afgangseksamen er positive, målgruppens væsentlige udfordringer taget i betragtning.

Tilsynet viser grundlæggende, at undervisningen i de observerede klasser er præget af en høj grad af struktur og tydelighed, hvor ”Den gode time”-konceptet danner rammen for både planlægning og gennemførelse. Der arbejdes målrettet med at skabe ro og tryghed omkring eleverne, hvilket ses i klassernes faste rutiner, synlige mål og veltilrettelagte overgange mellem aktiviteter. Pædagogerne deltager aktivt og understøtter både de faglige og sociale processer, hvilket styrker elevernes trivsel og deltagelse.
Eleverne indgår engageret i undervisningen, og der er variation i aktiviteterne med blandt andet brainbreaks, fælles opsamlinger og quizzer, der bidrager til motivation og læring. Samtidig er der generelt en anerkendende og motiverende tilgang til eleverne, og det faglige niveau tilpasses elevernes behov.

Overordnet vurderes undervisningen som velforberedt, differentieret og understøttende for både faglig og social udvikling. 





	C. Evt. stillede krav til dagbehandlingstilbuddet, og aftaler mellem tilsynsmyndighed og institution

	Tilsynet finder ingen kritisable forhold.

